Document ID: /roh_data/filtered/fineweb-2-filterrobots_roh.jsonl.gz/3999

Ils set pajais vulan surtut rinforzar il barat d’infurmaziuns davart proceduras terroristicas. Plinavant duain odi e propaganda vegnir cumbattids dapli en las raits socialas. Suenter l’inscunter a Brüssel ha la ministra da giustia tudestga ditg, che la collavuraziun portia be sch’ils pajais annunzian era ils singuls cas in a l'auter.
Plinavant han ils ministers da la giustia empermess in meglier agid per las unfrendas da terrorissem. Tar l'attatga sin il martgà da Nadal a Berlin han ins vis, ch'i saja stà grev da reagir a moda adequata tar las unfrendas da l'exteriur. La Frantscha haja qua dapli experientscha. Tranter ils incumbensads per unfrendas duai perquai vegnir etablida ina rait.
RR novitads 09:00